འདི་ལྟར་བརྒལ་མི་ཚར་བའི་དགུན་ཟླ་རིང་མོ་འདི་བརྒྱུད་ཐེངས་རེར།གསུབ་ཏུ་མེད་པའི་ཁྱེད་ཀྱི་གསེར་མདོག་གི་མིང་ཡིག་ལས་ང་ལ་དྲོད་ལམ་ལམ་གྱི་གནས་ཁང་ཞིག་བསྐྲུན་ཞིང་།ཟད་དུ་མེད་པའི་འཆར་སྣང་གི་བདེ་སྐྱིད་ཅིག་ཚོར་ཏུ་བཅུགདེ་ལྟར་ལྷོག་ལྷོག་འགུལ་བཞིན་པའི་སྙིང་ཆུང་གི་འཕར་ལྡིང་ལ་ཉན་བཞིན་ལམ་དུ་ཆས་དུས།ཕྱི་རོལ་གྱི་རྔམ་ནག་པའི་རླུང་འཚུབ་རེ་རེ་ཤེད་ཤུགས་ཀྱིས་གཡུགས་ཤིང་།ལྷགས་རླུང་དང་ཁ་ཆར་འདྲེས་མ་གདུག་རྩུབ་ཀྱིས་འབབ་ཀྱང་ང་ལ་གྲང་བའི་ཉམས་སྣང་ཡང་མི་འདུག་སྟེ།དེ་ནི་ཕལ་ཆེར་རྒྱང་རིང་ན་ཁྱེད་ཁོ་ནའི་དྲོད་ཁོལ་དང་འཛུམ་མདངས་ཡོད་པས་ཡིན་ནམ།ཡང་ན་ཟིན་དུ་མེད་པའི་ཁྱེད་ཀྱི་མིག་ཟུང་གི་གསང་བ་དེ་འཚོལ་དགོས་པས་ཡིན།སྙིང་ཉེ་ལགས།མཐའ་མི་དཔག་པའི་འཆར་ཡན་གྱི་ཐང་ཆེན་དེ་འདི་ལྟར་འཚོལ་དགོས་པས་།ང་འདི་ལྟར་ལམ་དུ་ཆས་དགོས།